
Ενημερωτικό Σημείωμα για το Επιχειρησιακό Πρόγραμμα 
«Εθνικό Αποθεματικό Απροβλέπτων»
Ταυτότητα του Προγράμματος: 
Αξιοποιώντας 72 εκ. ευρώ από το Επιχειρησιακό Πρόγραμμα «Εθνικό Αποθεματικό Απροβλέπτων» του ΕΣΠΑ, με σκοπό την ενίσχυση των επιχειρήσεων σε αυτή τη δύσκολη οικονομική συγκυρία, δημιουργούμε το Πρόγραμμα «Ολοκληρωμένο σχέδιο παρέμβασης για τη στήριξη της επιχειρηματικότητας, των επιχειρήσεων και των εργαζομένων τους, μέσω δράσεων συμβουλευτικής και κατάρτισης καθώς και στήριξης της απασχόλησης σε περιοχές που υφίστανται τις συνέπειες της οικονομικής κρίσης». Με το πρόγραμμα αυτό δίνουμε ανάσα σε χιλιάδες επιχειρήσεις και άνεργους πολίτες, ενισχύοντας άμεσα και χωρίς γραφειοκρατικές διαδικασίες τόσο την ίδρυση νέων επιχειρηματικών πρωτοβουλιών ανέργων και νέων όσο και τη στήριξη επιχειρήσεων και εργαζομένων, μέσω δράσεων συμβουλευτικής και κατάρτισης ώστε να να ανταποκριθούν στις νέες συνθήκες που διαμορφώνει η οικονομική κρίση.

Γιατί ενισχύουμε τις επιχειρήσεις μέσω του συγκεκριμένου επιχειρησιακού προγράμματος; 
Το «Εθνικό Αποθεματικό Απροβλέπτων» χρηματοδοτείται από το Ευρωπαϊκό Κοινωνικό Ταμείο για να ανταποκρίνεται σε κρίσεις που συνδέονται με την οικονομική και κοινωνική αναδιάρθρωση, με στόχο την προώθηση της απασχόλησης, τη διατήρηση της κοινωνικής συνοχής, τη βιωσιμότητα της τοπικής οικονομίας κ.α. Σήμερα, συντρέχουν όλες οι προϋποθέσεις για ένα εργαλείο άμεσης και έμπρακτης στήριξης των νέων και των ανέργων καθώς και των επιχειρήσεων που δραστηριοποιούνται σε κλάδους που πλήττονται από την ύφεση. 

Ποιες περιοχές της Ελλάδας αφορά;
Σύμφωνα με το Εθνικό Στρατηγικό Πλαίσιο Αναφοράς 2007-2013, ως επιλέξιμες γεωγραφικές περιοχές του Ε.Π «Εθνικό Αποθεματικό Απροβλέπτων» ορίστηκαν 11 Περιφέρειες της χώρας, δηλαδή οι οκτώ (8) Περιφέρειες Αμιγούς Στόχου Σύγκλισης: Kρήτη, Ιόνια Νησιά, Β. Αιγαίο, Ανατολική Μακεδονία & Θράκη, Ήπειρος, Θεσσαλία, Δυτική Ελλάδα και Πελοπόννησος, και οι τρεις (3) Περιφέρειες Σταδιακής Εξόδου: Αττική, Κεντρική και Δυτική Μακεδονία.
Τι δράσεις περιλαμβάνει το πρόγραμμα; 
Ενισχύονται 2 δράσεις συνολικού προϋπολογισμού 72.000.000 €, με το ποσοστό Δημόσιας Χρηματοδότησης να ανέρχεται στο 100% του συνολικού προϋπολογισμού, το Ελληνικό Δημόσιο (κατά 15%) και το Ευρωπαϊκό Κοινωνικό Ταμείο (Ε.Κ.Τ) (κατά 85%,) στο πλαίσιο του Επιχειρησιακού Προγράμματος «Εθνικό Αποθεματικό Απροβλέπτων» (Ε.Π.Ε.Α.Α.).
Η Δράση 1, «Σχέδιο στήριξης επιχειρηματικών πρωτοβουλιών ανέργων και νέων επιχειρηματιών (σε φάση start-up)», είναι συνολικού προϋπολογισμού 36.000.000 € και στοχεύει στην ίδρυση άνω των 1.000 νέων επιχειρήσεων ενώ παράλληλα προβλέπει τη δημιουργία περισσότερων από 1.000 νέες θέσεις εργασίας.

Η Δράση 2, «Ολοκληρωμένο Σχέδιο Παρέμβασης για τη στήριξη των επιχειρήσεων και εργαζομένων τους, μέσω δράσεων συμβουλευτικής, κατάρτισης και παροχής κινήτρων για την τόνωση της πρόσβασης και την ενθάρρυνση της συμμετοχής στην αγορά εργασίας», είναι συνολικού προϋπολογισμού 36.000.000 € και στοχεύει στην ενίσχυση υφιστάμενων επιχειρήσεων, μέσω δράσεων συμβουλευτικής και κατάρτισης, με στόχο την ανταπόκρισή τους στις νέες συνθήκες που διαμορφώνει η οικονομική κρίση, καθώς και στη δημιουργία άνω των 1.000 νέων θέσεων εργασίας.
Αναλυτικά, τι προβλέπει και τι αφορά κάθε δράση;
ΔΡΑΣΗ 1: 
«Σχέδιο στήριξης επιχειρηματικών πρωτοβουλιών ανέργων και νέων επιχειρηματιών (σε φάση start-up)», συνολικού προϋπολογισμού 36.000.000 €
Επιλέξιμες για υπαγωγή σε αυτή τη δράση του προγράμματος είναι όλες οι επιχειρήσεις που δραστηριοποιούνται σε τομείς της ελληνικής οικονομίας, εκτός από τους μη επιλέξιμους ΚΑΔ του Οδηγού της Προκήρυξης (βλ. Παράρτημα).

Οι δικαιούχοι θα πρέπει: 

· Να έχουν κάνει έναρξη επιχειρηματικής δραστηριότητας μετά την 1/1/2011 ή να έχουν την ιδιότητα του ανέργου (διαθέτοντας δελτίο ανεργίας σε ισχύ την ημερομηνία έναρξης της επιχειρηματικής τους δραστηριότητας).

· Να διαθέτουν αριθμό φορολογικού μητρώου (ΑΦΜ) 

· Να έχουν συμπληρώσει το 18ο έτος της ηλικίας τους και να είναι μέχρι 64 ετών. 
Ενισχύονται επιχειρηματικά σχέδια με κατώτατο επιλέξιμο προϋπολογισμό (Δημόσια Δαπάνη) 10.000€ και ανώτατο  20.000 €. Σε περίπτωση που η πρόταση προβλέπει τη δημιουργία νέας/νέων θέσης/θέσεων εργασίας, ο ανώτατος επιλέξιμος προϋπολογισμός μπορεί να ανέλθει μέχρι το ποσό των 35.000 € (Δημόσια Δαπάνη) με την προυπόθεση να διατηρηθεί τουλάχιστον για δώδεκα (12) μήνες από την ημερομηνία πρόσληψης. 

Ως επιλέξιμες ενέργειες-δαπάνες της πρώτης δράσης θεωρούνται: 
	Α/Α
	Κατηγορία Ενέργειας - Δαπάνης
	Μέγιστο επιλέξιμο ποσοστό-ποσό στον προϋπολογισμό του επιχειρηματικού σχεδίου

	1.
	ΕΝΟΙΚΙΑ
	50%

	2.
	ΛΟΓΑΡΙΑΣΜΟΙ ΔΕΚΟ
	40%

	3.
	ΔΑΠΑΝΕΣ ΙΔΡΥΣΗΣ ΤΗΣ  ΕΠΙΧΕΙΡΗΣΗΣ
	10%

	4.
	ΔΑΠΑΝΕΣ ΠΑΡΟΧΗΣ ΥΠΗΡΕΣΙΩΝ (ΝΟΜΙΚΗ ΚΑΙ ΛΟΓΙΣΤΙΚΗ ΣΤΗΡΙΞΗ)
	10%

	5.
	ΔΑΠΑΝΕΣ ΣΥΝΤΑΞΗΣ ΕΠΙΧΕΙΡΗΜΑΤΙΚΟΥ ΣΧΕΔΙΟΥ 
	5%

	6.
	ΔΑΠΑΝΕΣ ΚΑΤΑΡΤΙΣΗΣ
	20%

	7.
	ΑΠΟΣΒΕΣΕΙΣ ΠΑΓΙΩΝ
	5%

	8.
	ΔΑΠΑΝΕΣ ΑΓΟΡΑΣ ΕΞΟΠΛΙΣΜΟΥ/ΠΡΩΤΩΝ ΥΛΩΝ ΚΑΙ ΕΝΔΙΑΜΕΣΩΝ ΠΡΟΙΟΝΤΩΝ
	10%

	9.
	ΝΕΑ ΘΕΣΗ ΕΡΓΑΣΙΑΣ (1 ΕΜΕ) 
	15.000 €


ΔΡΑΣΗ 2:

«Ολοκληρωμένο Σχέδιο Παρέμβασης για τη στήριξη των επιχειρήσεων και εργαζομένων τους, μέσω δράσεων συμβουλευτικής, κατάρτισης και παροχής κινήτρων για την τόνωση της πρόσβασης και την ενθάρρυνση της συμμετοχής στην αγορά εργασίας», συνολικού προϋπολογισμού 36.000.000€
Δικαιούχοι είναι οι επιχειρήσεις, που έχουν κάνει έναρξη δραστηριότητας πριν από την 1η Ιανουαρίου 2011, απασχολούν 5 εργαζόμενους και άνω (5 ΕΜΕ) και  σχεδιάζουν να προχωρήσουν στην εφαρμογή αλλαγών και μέτρων αναδιάρθρωσης και προσαρμογής, τα οποία θα επιφέρουν σοβαρές ανακατατάξεις και επιπτώσεις στο επιχειρησιακό και εργασιακό τους περιβάλλον.

Μέσα από αυτή τη δράση ενισχύονται ολοκληρωμένα σχέδια παρέμβασης με ανώτατο επιλέξιμο προϋπολογισμό (Δημόσια Δαπάνη) 20.000€. 
Στο πλαίσιο του προτεινόμενου ολοκληρωμένου σχεδίου παρέμβασης, μπορεί ακόμη να χρηματοδοτηθεί η δημιουργία νέας/ων θέσης/εων εργασίας (1 ΕΜΕ) και διατήρησή τους τουλάχιστον για (12) μήνες από την ημερομηνία πρόσληψης. Στην περίπτωση αυτή, ο ανώτατος επιλέξιμος προϋπολογισμός δύναται να ανέλθει μέχρι το ποσό των 35.000 € (Δημόσια Δαπάνη).
Ως επιλέξιμες ενέργειες για τις επιχειρήσεις που θα επιλεγούν για χρηματοδοτική ενίσχυση στο πλαίσιο του παρόντος προγράμματος θεωρούνται οι δύο παρακάτω ενέργειες:

Α) Συμβουλευτικές Υπηρεσίες, οι οποίες περιλαμβάνουν υπηρεσίες Συμβούλου προσαρμογής, παροχή συμβουλευτικών υπηρεσιών στην επιχείρηση για θέματα επιχειρηματικής λειτουργίας ή προσωπικού, κ.α.

Β) Ενέργειες κατάρτισης: κατάρτιση / επανακατάρτιση του προσωπικού, κατάρτιση συνδυασμένη με εργασία ή εκ περιτροπής εργασία και κατάρτιση.
Κατά τη διαμόρφωση του συνολικού προτεινόμενου προϋπολογισμού από την επιχείρηση, είναι υποχρεωτική η σύνδεση των προβλεπόμενων δαπανών με τις παρακάτω κατηγορίες επιλέξιμων δαπανών:
1. Υπηρεσίες Συμβούλων. Στην κατηγορία αυτή, οι δαπάνες αφορούν:
I. Τεχνική βοήθεια (σύνταξη σχεδίου προσαρμογής, σύνταξη φακέλου υποβολής, επίβλεψη υλοποίησης του σχεδίου και σύνταξη των περιοδικών εκθέσεων καθώς και της τελικής έκθεσης – αναφοράς).
II. Δαπάνες παροχής συμβουλευτικών υπηρεσιών στην επιχείρηση για θέματα επιχειρηματικής λειτουργίας,  ή προσωπικού ή σε οργανωτικά συστήματα-διαδικασίες. 
III. H αμοιβή του Συμβούλου Προσαρμογής υπολογίζεται ως εξής: 150 ευρώ ανά εργαζόμενο (x) επί το συνολικό αριθμό απασχολουμένων της επιχείρησης. (ελάχιστη Αμοιβή 750 ευρώ – μέγιστη  5.000 ευρώ.   
2. Ενέργειες Κατάρτισης. Η κατηγορία αυτή περιλαμβάνει τις δαπάνες:
I. Δαπάνες πιστοποιημένων Κέντρων Επαγγελματικής Κατάρτισης (ΚΕΚ)
II. Δαπάνες καταρτιζομένων  (Αμοιβές καταρτιζομένων )
III. Δαπάνες επιχείρησης (δαπάνες υλοποίησης της πρακτικής άσκησης στις εγκαταστάσεις της επιχείρησης, πρώτες ύλες πχ γραφική ύλη ή αποσβέσεις εξοπλισμού)
Το Μέσο Ωριαίο Κόστος (Μ.Ω.Κ.), υλοποίησης του προγράμματος κατάρτισης ανά καταρτιζόμενο ανέρχεται μέχρι το ποσό των δεκαέξι (16,00) Ευρώ, εκ των οποίων πέντε (5) ευρώ ανά ώρα κατάρτισης είναι το εκπαιδευτικό επίδομα για κάθε καταρτιζόμενο, και το υπόλοιπο ποσό αφορά:
-στην αμοιβή του ΚΕΚ για τις δαπάνες υλοποίησης της κατάρτισης, και
-στις δαπάνες της επιχείρησης για πρόσθετη παροχή σε πρώτες ύλες, αποσβέσεις εξοπλισμού και λοιπές δαπάνες για την υλοποίηση της πρακτικής άσκησης.
3. Δημιουργία Νέας/ων Θέσης/εων εργασίας
Για τη δημιουργία νέας/νέων θέσης/θέσεων εργασίας (1 ΕΜΕ), προβλέπεται η κάλυψη του μισθολογικού κόστους για δώδεκα (12) μήνες μέχρι του ποσού των 15.000€.
Ποια είναι τα στάδια της διαδικασίας μέχρι την έκδοση της εγκριτικής απόφασης ένταξης στο πρόγραμμα για την υλοποίηση των έργων από τους δικαιούχους; 

1. Δημόσια πρόσκληση εκδήλωσης ενδιαφέροντος για συμμετοχή στο πρόγραμμα. Ως χρόνος έναρξης επιλεξιμότητας δαπανών ορίζεται η ημερομηνία προκήρυξης. 

2. Ηλεκτρονική υποβολή και αξιολόγηση των προτάσεων μέσω Πληροφοριακού Συστήματος Κρατικών Ενισχύσεων (www.ependyseis.gr)
3. Αξιολόγηση 

4. Έκδοση αποφάσεων ένταξης. 

5. Δημοσιοποίηση και αποστολή των αποφάσεων ένταξης στους δικαιούχους
Πότε ξεκινά η υποβολή αιτήσεων υπαγωγής στο πρόγραμμα; 

Η προκήρυξη για το πρόγραμμα θα δημοσιευθεί τη Δευτέρα, 17 Οκτωβρίου 2011. Αιτήσεις για συμμετοχή στο πρόγραμμα μπορούν να υποβάλλονται από την 15η  Νοεμβρίου 2011 έως την 15 Ιανουαρίου 2012, οπότε και ξεκινά η αξιολόγηση των αιτήσεων για άμεση εκταμίευση. Η υποβολή της αίτησης υπαγωγής στο πρόγραμμα γίνεται με ηλεκτρονική διαδικασία ενώ η προσκόμιση των δικαιολογητικών απαιτείται μετά την ένταξή τους.
Ποιά είναι τα κριτήρια που θα τηρηθούν σε περίπτωση υποβολής υπεράριθμων αιτήσεων; 

Θα τηρηθεί σύστημα προτεραιότητας. – Οι αιτήσεις για υπαγωγή αξιολογούνται με βάση τα κριτήρια που περιγράφονται στον Οδηγό εφαρμογής. - Η ένταξη της επιχείρησης στο Πρόγραμμα πραγματοποιείται με βάση τη σειρά καταταξης (δηλ. η βαθμολογία που προέκυψε από την αξιολόγηση) μέχρι εξαντλήσεως των διατιθέμενων πόρων. 

Επιχειρήσεις που έχουν υποβάλει αίτηση -  έχουν ενταχθεί στο νέο επενδυτικό νόμο ή έχουν εξασφαλίσει δάνεια μέσω ΕΤΕΑΝ, JEREMIE, προγραμμάτων του ΕΣΠΑ κλπ, έχουν δικαίωμα συμμετοχής στο πρόγραμμα;  

Ναι, αρκεί να μην υπερβαίνουν τον κανόνα De Minimis.
Οι ενδιαφερόμενοι μπορούν να ενημερώνονται από τον ΕΦΕΠΑΕ στο τηλ. 210- 6985210, τους κατά τόπους εταίρους του και από το Γραφείο Πληροφόρησης της ΕΥΔ ΕΠΑΕ στο τηλ. 801 11 36 300. 
ΠΑΡΑΡΤΗΜΑ - ΕΞΑΙΡΕΣΕΙΣ (και για τις 2 δράσεις)

Δεν μπορούν να υπαχθούν στο πρόγραμμα:

· Όσα επαγγέλματα απαιτούν την ύπαρξη κενής θέσης (π.χ. συμβολαιογράφοι, δικαστικοί επιμελητές κλπ.) και συνεπώς η δημιουργία επιχείρησης δεν εξαρτάται από την απόφαση και την  πρωτοβουλία του ενδιαφερόμενου, που θα μπορούσε να ενισχυθεί με την παροχή της επιχορήγησης.

· Όσοι υποψήφιοι απασχοληθούν με την εκμετάλλευση επιβατικού δημοσίας χρήσεως (ΤΑΧΙ), λεωφορείου ή φορτηγού δημοσίας χρήσεως.

· Όσοι υποψήφιοι δημιουργούν επιχειρήσεις αποκλειστικά χωματουργικών εργασιών, φροντιστήρια, εργαστήρια ή κέντρα ελευθέρων σπουδών, καντίνες, περίπτερα, φαρμακεία, επιχειρήσεις που λειτουργούν αποκλειστικά και μόνο τις βραδινές ώρες (10 μ.μ. – 6 π.μ.), καθώς και επιχειρήσεις που παρέχουν ψυχαγωγικές υπηρεσίες μαζικού χαρακτήρα (νυκτερινά κέντρα διασκέδασης, αναψυκτήρια, κ.ά.), τυχερά, ψυχαγωγικά ή ηλεκτρονικά παιχνίδια, πρακτορεία ΠΡΟΠΟ, ΛΟΤΤΟ, λαχείων και συναφή αυτών. 

· Πλανόδιες επιχειρήσεις. 

· Κυλικεία σχολείων, Οργανισμών κλπ. που η ανάθεση της λειτουργίας και εκμετάλλευσής τους γίνεται κατόπιν πλειοδοτικού διαγωνισμού.

· Οι επιχειρήσεις εκείνες που έχουν σύνθετο αντικείμενο δραστηριότητας και το ένα εξ’ αυτών περιλαμβάνεται στις εξαιρέσεις.

· Ανώνυμες Εταιρείες (Α.Ε.). 

· Οι επιχειρήσεις που δραστηριοποιούνται στον τομέα της αλιείας, της υδατοκαλλιέργειας και του άνθρακα, στην πρωτογενή παραγωγή γεωργικών προϊόντων, οι επιχειρήσεις που ασχολούνται με την μεταπώληση σε μεταπράτες ή εμπόρους ή χαρακτηρίζονται ως προβληματικές.

· Επιχειρήσεις που αναπτύσσονται ή δραστηριοποιούνται στο πλαίσιο σύμβασης franchising (δικαιόχρησης).
PAGE  
6

